***Հավելված N12***

***Հաստատված է ՀՀ քաղաքաշինության, տեխնիկական***

***և հրդեհային անվտանգության տեսչական մարմնի***

***ղեկավարի 2020թ. օգոստոսի 7-ի N Կ 6-Լ հրամանով***

**ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՊԱՇՏՈՆԻ ԱՆՁՆԱԳԻՐ**

**ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ ՌԻՍԿԻ ԳՆԱՀԱՏՄԱՆ ԵՎ ՎԵՐԼՈՒԾՈՒԹՅՈՒՆՆԵՐԻ ՎԱՐՉՈՒԹՅԱՆ**

**ՊԵՏ**

|  |
| --- |
| **1․ Ընդհանուր դրույթներ** |
| **1.1. Պաշտոնի անվանումը, ծածկագիրը**  Քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ռիսկի գնահատման և վերլուծությունների վարչության (այսուհետ՝ Վարչություն) պետ (ծածկագիրը՝ 71-28.1.ա-Ղ3-1)։  **1.2. Ենթակա և հաշվետու է**  Վարչության պետն անմիջական ենթակա և հաշվետու է Տեսչական մարմնի ղեկավարին:  **1.3. Ենթակա և հաշվետու պաշտոններ**  Վարչության պետին անմիջական ենթակա և հաշվետու են Վարչության աշխատողները:  **1.4. Փոխարինող պաշտոնի կամ պաշտոնների անվանումները**  Վարչության պետի բացակայության դեպքում նրան փոխարինում է Վարչության պետի տեղակալը կամ գլխավոր մասնագետը։  **1.5. Աշխատավայրը**  Հայաստանի Հանրապետություն, ք. Երևան, Դավթաշեն վարչական շրջան, 4-րդ թաղ․, Ա․ Միկոյան 109/8։ |
| **2․ Պաշտոնի բնութագիրը**  **2.1. Աշխատանքի բնույթը, իրավունքները, պարտականությունները**  1․ ապահովում է Տեսչական մարմնի կողմից վերահսկվող քաղաքաշինության, տեխնիկական և հրդեհային անվտանգության, տրանսպորտի, էներգետիկայի, պետական և տեղական նշանակության գեոդեզիական և քարտեզագրական աշխատանքների և հողօգտագործման ոլորտներում (այսուհետ՝ վերահսկողության ոլորտներ) ռիսկերի գնահատման նպատակով ուսումնասիրությունների իրականացումը․  2․ ապահովում է վիճակագրական տվյալների հավաքման և վերլուծությունների իրականացման աշխատանքները, Տեսչական մարմնի վերահսկողության ոլորտներում գործող տնտեսավարող սուբյեկտների ռիսկերի գնահատման աշխատանքների իրականացումը և վերահսկողական ու հսկողական գործառույթների նպատակադրումը դեպի առավել ռիսկային ոլորտներ, օբյեկտներ, տնտեսավարող սուբյեկտներ և ֆիզիկական անձինք․  3․ ապահովում է Տեսչական մարմնի վերահսկողության ոլորտներում ռիսկերի կառավարման մեթոդաբանությունների և ծրագրերի մշակումը, անհրաժեշտության դեպքում դրանց վերանայումը․  4․ ապահովում է Տեսչական մարմնի վերահսկողության ոլորտներում տնտեսավարող սուբյեկտների անհատական և ոլորտային ռիսկերի կառավարումը և ռիսկայնության վերանայումը․  5․ ապահովում է վերահսկողության ոլորտներում Տեսչական մարմնի կողմից իրականացվող պետական վերահսկողության արդյունքների հիման վրա ռիսկերի կառավարման և դրանց վերաբերյալ տեղեկատվության փոխանակման աշխատանքները Տեսչական մարմնի ստորաբաժանումների, տարածքային մարմինների և շահագրգիռ պետական մարմինների միջև․  6․ ապահովում է վերահսկողության ոլորտներում ռիսկերի գնահատման արդյունքների ուսումնասիրությունը․  7․ ապահովում է վերահսկողության ոլորտներում ռիսկերի գնահատման արդյունքների վերլուծության աշխատանքները․  8․ ապահովում է վերահսկողության ոլորտներում ռիսկերի գնահատման արդյունքների վերլուծության հիման վրա Տեսչական մարմնի ստուգումների տարեկան ծրագրի կազմումը և սահմանված կարգով ներկայացնում հաստատման և պարբերաբար հետևում դրա իրականացմանը․  9․ ապահովում է իրավաբանական և ֆիզիկական անձանց կողմից ներկայացված դիմումներում բարձրացված հարցերի ուսումնասիրության իրականացումը և դրա հիման վրա համապատասխան առաջարկությունների ներկայացումը Տեսչական մարմնի ղեկավարին․  10․ ապահովում է Տեսչական մարմնի տարեկան աշխատանքային ծրագրի կազմման աշխատանքները․  **Իրավունքները՝**   * Տեսչական մարմնի կառուցվածքային և տարածքային ստորաբաժանումներից պահանջել և ստանալ առաջարկություններ, տեղեկանքներ, հաշվետվություններ, միջնորդություններ, զեկու­ցա­գրեր և այլ գրություններ պատրաստելու համար անհրաժեշտ փաստաթղթեր, հիմնավորումներ, մասնագիտական կարծիքներ, վիճակագրական տվյալներ․ * վերահսկողական գործառույթների իրականացման ընթացքում ի հայտ եկած օրենսդրական խնդիրների մասով Տեսչական մարմնի ղեկավարին ներկայացնել առաջարկություններ իրավական ակտերում փոփոխություններ կատարելու վերաբերյալ. * հանդես գալ Տեսչական մարմնի վերահսկողության ոլորտներում ռիսկերի կառավարման նոր մեթոդների մշակման առաջարկությամբ և նախաձեռնությամբ․ * կազմակերպել հանդիպում-քննարկումներ Տեսչական մարմնի կառուցվածքային և տարածքային ստորաբաժանումների, պետական մարմինների, այլ անձանց և կազմակերպությունների ներկայացուցիչների հետ․ * Տեսչական մարմնի կառուցվածքային և տարածքային ստորաբաժանումներից պահանջել տեղեկատվություն ռիսկի վրա հիմնված ստուգումների արդյունքների վերաբերյալ․ * Տեսչական մարմնի անունից մասնակցել այլ մարմինների, կազմակերպությունների, այդ թվում՝ միջազգային կազմակերպությունների կողմից կազմակերպվող հանդիպում-քննարկումներին, խորհրդակցություններին, սեմինարներին՝ ներկայացնելով մասնագիտական կարծիքներ, առաջարկություններ, բարձրացված խնդիրների լուծման տարբերակներ․ * ներկայացնել առաջարկություն Տեսչական մարմնի ղեկավարին` ըստ անհրաժեշտության Վարչության աշխատանքներին մասնագետներ, փորձագետներ ներգրավելու, ինչպես նաև աշխատանքային խմբեր կազմավորելու համար․   **Պարտականությունները**՝   * ուսումնասիրել և վերլուծել Տեսչական մարմնի կառուցվածքային և տարածքային ստորաբաժանումների կողմից իրականացված վերահսկողական գործառույթների արդյունքում ստացված տեղեկատվությունը՝ վերահսկողությունն առավել ռիսկային ոլորտներ և օբյեկտեր նպատակաուղղելու համար․ * ամփոփել վերահսկողության ոլորտներում ռիսկերի գնահատման արդյունքները. * ուսումնասիրել Տեսչական մարմնի կողմից վերահսկվող ոլորտները կարգավորող իրավական ակտերը․ * համեմատական վերլուծություն իրականացնել Տեսչական մարմնի տարեկան ծրագրի կազմման աշխատանքների մասով` հաշվի առնելով նախորդ տարիների ընթացքում կատարված աշխատանքների վերլուծությունը, վերահսկվող ոլորտներում տիրող իրավիճակի վերաբերյալ տեղեկատվությունը (ստուգումների արդյունքներ, պատահարների վիճակագրություն, դիմում-բողոքների ուսումնասիրություն), ինչպես նաև նախատեսվող միջոցառումների արդյունավետության կանխատեսումը. * Տեսչական մարմնի վերահսկողության ոլորտներում ռիսկերի բացահայտման, բնութագրման և բացահայտված ռիսկերի կառավարման նպատակով վերլուծել և գնահատել վերահսկման օբյեկտները՝ ըստ ռիսկի գործոնների, վերահսկման օբյեկտները դասակարգել ըստ ռիսկայնության, ինչպես նաև մշակել և ներդնել վերահսկողության առավել արդյունավետ և նպատակաուղղված մեխանիզմներ. * Տեսչական մարմնի վերահսկողության ոլորտների համար սահմանված ռիսկայնության չափանիշներով պայմանավորված իրականացնել ոլորտների իրավիճակի վերլուծություն և ըստ ոլորտների իրականացնել ռիսկայնության (բարձր, միջին, ցածր) դասակարգում. * ռիսկի գնահատման արդյունքների հիման վրա Տեսչական մարմնի տարածքային և կառուցվածքային ստորաբաժանումներին տալ անհրաժեշտ մեթոդական ցուցումներ ռիսկի կանխմանը, վերացմանը կամ նվազեցմանն ուղղված համապատասխան գործողությունների, այդ թվում՝ վերահսկողության միջոցառումների կիրառման առնչությամբ. * իր լիազորությունների շրջանակներում Տեսչական մարմնի ղեկավարին ներկայացնել առաջարկություններ, տեղեկանքներ, հաշվետվություններ, զեկուցագրեր՝ բացահայտված ռիսկերի գնահատման արդյունքներով․ * Տեսչական մարմնի ղեկավարին ներկայացնել բացահայտված խնդիրների վերացմանն ուղղված գործողությունների ծրագիր, մասնագիտական առաջարկություններ՝ համապատասխան հիմնավորումներով և անհրաժեշտ փաստաթղթերով։ |
| **3․ Պաշտոնին ներկայացվող պահանջները**  **3.1. Կրթություն, որակավորման աստիճանը**  Բարձրագույն կրթություն։  **3.2. Մասնագիտական գիտելիքները**  Ունի գործառույթների իրականացման համար անհրաժեշտ գիտելիքներ։  **3.3. Աշխատանքային ստաժը, աշխատանքի բնագավառում փորձը**  Հանրային ծառայության առնվազն երեք տարվա ստաժ կամ չորս տարվա մասնագիտական աշխատանքային ստաժ կամ տնտեսագիտության բնագավառում չորս տարվա աշխատանքային ստաժ։  **3.4. Անհրաժեշտ կոմպետենցիաներ**  **Ընդհանրական կոմպետենցիաներ՝**  1. Աշխատակազմի կառավարում  2. Քաղաքականության վերլուծություն, մոնիթորինգ  3. Որոշումների կայացում  4. Ծրագրերի կառավարում  5. Խնդրի լուծում  6. Բարեվարքություն  **Ընտրանքային կոմպետենցիաներ՝**   1. Փոփոխությունների կառավարում 2. Կոնֆլիկտների կառավարում 3. Ժամանակի կառավարում 4. Ժողովների և խորհրդակցությունների կազմակերպում և վարում 5. Փաստաթղթերի նախապատրաստում |
| **4․ Կազմակերպական շրջանակը**  **4.1. Աշխատանքի կազմակերպման և ղեկավարման պատասխանատվությունը**  Պատասխանատու է համապատասխան մարմնի կառուցվածքային ստորաբաժանման աշխատանքների կազմակերպման և ղեկավարման համար։  **4.2. Որոշումներ կայացնելու լիազորությունները**  Կայացնում է որոշումներ համապատասխան մարմնի կառուցվածքային ստորաբաժանման աշխատանքների կազմակերպման և ղեկավարման շրջանակներում։  **4.3. Գործունեության ազդեցությունը**  Ունի տվյալ մարմնի մեկ կառուցվածքային ստորաբաժանման գործունեության վրա ազդեցություն և ազդեցությունը սահմանափակվում է գերատեսչական մակարդակով:  **4.4. Շփումները և ներկայացուցչությունը**  Շփվում և որպես ներկայացուցիչ հանդես է գալիս պետական մարմինների և կազմակերպությունների ներկայացուցիչների, ինչպես նաև օտարերկրյա պետությունների և միջազգային կազմակերպությունների ներկայացուցիչների հետ՝ ներկայացնելով համապատասխան կառուցվածքային ստորաբաժանումը:  **4.5. Խնդիրների բարդությունը և դրանց լուծումը**  Իր լիազորությունների շրջանակներում բացահայտում, վերլուծում և գնահատում է իր կողմից ղեկավարվող կառուցվածքային ստորաբաժանման խնդիրները և դրանց տալիս լուծումներ։ |